Den socialdemokratiske borgmester i Hjørring, Arne Boelt, har her til morgen meldt ud, at han ikke vil genopstille, hvis regeringens nuværende forslag til udligningsreformen bliver vedtaget. Han er utilfreds med, at regeringen med deres nuværende forslag giver med den ene hånd og tager med den anden. På denne måde bliver det vanskeligt at forklare, hvorfor Hjørring Kommune skal spare mere og mere. En udmelding, der overrasker Frederikshavns borgmester, Birgit Hansen (S). - Jeg synes, man skal blive ved med at kæmpe, siger Birgit Hansen. For bare halvandet år siden stod hun i samme situation som Arne Boelt gør i dag. I slutningen af 2018 så Frederikshavn Kommune ud til at stå med et stort hul i kommunekassen, på grund af et udkast til et nyt udligningssystem. Kommunen stod til at miste 45 og 75 milioner kroner om året. - Jeg var klar til at køre over til Simon Emil Amitzbøll-Bille (daværende økonomi- og indenrigsminister, red.) og aflevere nøglerne til kontoret, siger Birgit Hansen om situationen i 2018. Men hendes ambitioner på kommunens vegne fik hende til at ranke ryggen og tage arbejdshandskerne på. Et råd, hun vil give videre til sin nordjyske borgmesterkollega. - Hvis man har energien til det, skal man ikke true med at gå. Man skal true med at blive, siger Birgit Hansen. Forslaget til udligningsreformen er blevet kritiseret fra flere sider, men ikke fra borgmesteren i Frederikshavn. - Jeg synes faktisk, at der er gode takter i det nuværende udspil.
Borgmester i Frederikshavn har haft samme overvejelser som sin partifælle fra Hjørring. Men Birgit Hansen valgte at blive i stedet for at gå.